《定道德经为六十四章漫书所得八首 其八》
明代·郭之奇

使民复结绳，老死不相陵。甲兵无所用，舟车无所乘。

使民复畏威，不言而自归。吾言甚易知，知者亦何希。

不知知病，不病乃圣。圣人不病，民莫不敬。不争而胜，不召而应。

天之所亘，民胡不定。天网恢恢，天道日回。抑高举下，损去益来。

有馀不足，既覆始培。圣人胎之，使世皆孩。以柔胜刚，以弱胜强。

处下曷殃，损馀曷伤。受其不祥，为天下王。执契司方，为天古皇。

毋为大匠斲，以劳血指握。道本无名璞，人心方寸觉。

五千牛背言，一画庖牺学。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。